Morfydd E. Owen

Academydd o Gymraes oedd y Dr Morfydd E. Owen. Roedd yn arbenigwraig ar destunau cyfreithiol a meddygol yr Oesoedd Canol. Fe'i ganwyd yn unig ferch i Edward a Phyllis Owen, ac fe'i magwyd yn Ivy Cottage ym mhentre’ Fochriw. Roedd teulu ei thad-cu, Mordecai Evans, yn hanu o fferm fynydd yn Nefynnog. Pan oedd Morfydd yn hŷn symudodd ei rhieni i fyw yn agos at Lyn Syfaddan yn Llan-gors. Roedd yn un o dîm prosiect Beirdd y Tywysogion ac yn un o Gymrodyr Hŷn y Ganolfan Uwchefrydiau Cymreig a Cheltaidd yn Aberystwyth. Roedd yn un o sylfaenwyr Seminar Cyfraith Hywel yn y 1970au, a bu’n Ysgrifennydd i’r Seminar am 36 o flynyddoedd. Cyhoeddwyd y gyfrol ysgrifau Cyfarwydd Mewn Cyfraith er anrhydedd iddi, gan Gymdeithas Hanes Cyfraith Cymru yn 2017.